На основу члана 24. став 4. Закона о раду („Сл. гласник РС“, број 24/05. 61/05, 54/09, 32/13 и 75/14), члана 26. став 1. тачка 12. Закона о јавним предузећима („Сл. гласник РС“, број 15/2016) и члана 41. Статута ЈКП „Осечина“ из Осечине директор ЈКП „Осечина“, дана 13.04.2017. године, ДОНОСИ:

**ИЗМЕНЕ И ДОПУНЕ ПРАВИЛНИКА О УНУТРАШЊОЈ ОРГАНИЗАЦИЈИ И СИСТЕМАТИЗАЦИЈИ ПОСЛОВА ЈАВНОГ КОМУНАЛНОГ ПРЕДУЗЕЋА „ОСЕЧИНА“ ИЗ ОСЕЧИНЕ**

Члан 1.

Члан 36. Правилника у делу који се односи на Услове за избор директора, као и његове послове и задатке мења се и сада гласи:

„За директора Јавног комуналног предузећа „Осечина“ може бити именовано лице које испуњава следеће услове:

1. Да је пунолетно и пословно способно,
2. Да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама,
3. Да има најмање пет година радног искуства на пословима за које се захтева високо образовање уз тачке 2. овог члана,
4. Да има најмање три године радног искуства на пословима који су повезани са пословима јавног предузећа, односно установама којима је оснивач локална самоуправа,
5. Да познаје област корпоративног управљања,
6. Да има радно искуство у организовању рада и вођењу послова,
7. Да није члан органа политичке странке, односно да му је одређено мировање у вршењу функције у органу политичке странке,
8. Да није осуђивано на казну затвора од најмање шест месеци,
9. Да му нису изречене мере безбедности у складу са законом којим се уређују кривична дела, и то:

* Обавезно психијатријско лечење и чување у здравственој установи
* Обавезно психијатријско лечење на слободи,
* Обавезно лечење наркомана,
* Обавезно лечење алкохоличара,
* Забрана вршења позива, делатности и дужности.

Послови и задаци, односно надлежност директора су:

1. Представља и заступа Јавно комунално предузеће;
2. Организује и руководи процесом рада;
3. Води пословање предузећа;
4. Одговара за законитост рада предузећа, за реализацију одлука и других аката Скупштине општине, председника општине и Општинског већа;
5. Предлаже дугорочни и средњорочни план пословне стратегије и развоја предузећа и одговоран је за њихово спровођење,
6. Предлаже годишњи, односно трогодишњи програм пословања предузећа и одговоран је за његово спровођење,
7. Предлаже финансијске извештаје,
8. Предлаже доношење посебног програма коришћења средстава из буџета општине (субвенције, гаранције или коришћење других средстава),
9. Извршава одлуке Надзорног одбора,
10. Бира извршне директоре,
11. Закључује уговоре о раду са извршним директорима, у складу са законом којим се уређују радни односи,
12. Доноси акт о систематизацији,
13. Предлаже Надзорном одбору доношење одлука и других аката из делокруга директора,
14. Одлучује о појединачним правима, обавезама и одговорностима запослених у складу са законом, колективним уговором и Статутом предузећа,
15. Доноси план набавки за текућу годину,
16. Доноси одлуке у поступцима јавних набавки и набавки на које се не примењује Закон о јавним набавкама,
17. Врши друге послове одређене законом, оснивачким актом или Статутом предузећа“.

Члан 2.

Члан 36. Правилника мења се и у делу који се односи на систематизована радна места, па тако сада након радног места Референт за послове благајне и обрачуне зараде додаје се радно место под називом: Главни оператер службе паркинг сервиса и референт за књиговодствене и друге послове и сада гласи:

„НАЗИВ РАДНОГ МЕСТА: Главни оператер службе паркинг сервиса и референт за књиговодствене и друге послове

УСЛОВИ: средња стручна спрема економског смера у четворогодишњем трајању, 2 године радног искуства у струци.

ПОСЛОВИ И ЗАДАЦИ: Евидентира примљене рекламације, евидентира позитивно и негативно решене рекламације, врши извлачење опомена ОПТ и предлога за извршење као и ковертирање истих корисницима у координацији са правном лсужбом, евидентира послате ОПТ и предлоге за извршење, евидентира уплате ПТ-е по ОПТ, извршене уплате ПТ-е и судских трошкова по предлозима за извршење или по склопљеним споразумима – уговорима за измирење дуговања на рате – све у писаној форми, врши унос података о возилима и власницима у базу података, врши припрему документације за утужења, склапа уговоре са корисницима аранжмана паркирања, издаје и наплаћује повлашћене паркинг карте, претплатне паркинг карте и даје информацију корисницима о условима за претплатне аранжмане, задужује и раздужује дистрибутере КИОСК-ТИКЕТ паркинг картама, припрема и шаље опомене пред тужбу корисницима који нису извршили обавезу плаћања у законском року, врши унос и контролу уплата извршених преко текућег рачуна, прати статус налога, врши израду извештаја о стварној наплати по периодима , свакодневно предавање пазара, помаже у раду запосленог на радном месту Референт за послове благајне и обрачуне зараде – као и обавља те послове и задатке у његовом одсуству и то прима уплате од грађана за комуналне услуге и других корисника комуналних услуга, саставља дневник благајне, предаје дневне пазаре односно уплаћује на жиро рачун, подиже готовину са жиро рачуна, врши обрачун зарада и социјалних доприноса и пореза по основу зарада, помаже у попуњавању образаца М4, а врши и друге послове по налогу непосредног руководиоца односно шефа рачуноводства или директора предузећа.

ОДГОВАРА: За квалитетно и потпуно, савесно и одговорно, ажурно и благовремено и законито обављање поверених послова, као и за примену мера заштите на раду и ППЗ у оквиру послова које обавља.

БРОЈ ИЗВРШИЛАЦА: 1“.

Члан 3.

Члан 36. Правилника мења се и у делу који се односи на службу одржавања и службу за путеве и то назив радног места под редним бројем 13 које сада гласи: „Извршни директор у Служби одржавања и служби за путеве“.

Члан 4.

Члан 36. Правилника мења се и у делу који се односи на службу централног грејања, погребних услуга и паркинг сервиса и то назив радног места под редним бројем 19. које сада гласи: „Извршни директор у Служби централног грејања, погребних услуга и паркинг сервиса“.

Члан 5.

Члан 36. мења се и у погледу броја извршилаца на неодређено време појединих радних места, и тај број сада гласи:

„Помоћник водоинсталатера - 1,

Аутомеханичар – 1,

Радник на контроли и наплати паркинг сервиса – 1,

Чистач и радник на изношењу смећа – 5.“

Члан 6.

Измене и допуне Правилника објављују се на огласној табли предузећа и ступиће на снагу осмог дана од дана објављивања.

ЈКП „Осечина“, Осечина

Директор

\_\_\_\_\_\_\_\_\_\_\_\_\_\_\_\_\_\_\_\_\_

Драган Андрић